b'\n_START_ARTICLE_\nKornb\xc3\xa5nd\n_START_PARAGRAPH_\nKornb\xc3\xa5nd, eller nek, er en bunt med korn som er bundet sammen p\xc3\xa5 midten. I tidligere tider ble kornet sk\xc3\xa5ret med sigd i skuronna og n\xc3\xa5r man hadde en passelig stor bunt ble den bundet sammen med halmstr\xc3\xa5 som ble lagt rundt midten p\xc3\xa5 b\xc3\xa5ndet og knyttet. Denne operasjonen har f\xc3\xb8rt til benevnelsen kornb\xc3\xa5nd._NEWLINE_Kornb\xc3\xa5ndene ble s\xc3\xa5 satt p\xc3\xa5 staur, eller st\xc3\xb8ttet opp mot hverandre, for \xc3\xa5 t\xc3\xb8rkes. N\xc3\xa5r de var t\xc3\xb8rre ble de kj\xc3\xb8rt inn og lagret p\xc3\xa5 kornl\xc3\xa5ven. I en tid da kornet ble h\xc3\xa5ndtert mange ganger var det praktisk at kornet var buntet sammen til passelig store kornb\xc3\xa5nd. Kornb\xc3\xa5ndene kunne ikke v\xc3\xa6re tykkere enn at halmen kunne knyttes rundt dem. At de ikke var s\xc3\xa5 tykke f\xc3\xb8rte ogs\xc3\xa5 til at de t\xc3\xb8rket fortere._NEWLINE_De f\xc3\xb8rste selvbinderne benyttet metalltr\xc3\xa5d til \xc3\xa5 binde kornb\xc3\xa5ndene sammen med, men det f\xc3\xb8rte til problemer n\xc3\xa5r halmen ble benyttet til for eller str\xc3\xb8, ved at kyrne kunne spise i seg biter av st\xc3\xa5ltr\xc3\xa5den. At en ku spiste i seg \xc2\xabkvasst\xc2\xbb kunne bety et \xc3\xb8konomisk tap om hun m\xc3\xa5tte avlives. Problemet ble l\xc3\xb8st ved at det ble utviklet bindeapparat som benyttet sisalgarn.\n_START_SECTION_\nJulenek\n_START_PARAGRAPH_\nI Norden har det lenge v\xc3\xa6rt vanlig \xc3\xa5 sette et kornb\xc3\xa5nd med havreaks, et fugle- eller julenek, utenfor vinduet i julen, ikke sjelden p\xc3\xa5 en stang. Det kan imidlertid se ut til at dette elementet i julefeiringen ikke er like gammelt som de \xc3\xb8vrige._NEWLINE_Opphavet til skikken \xc3\xa5 sette opp kornnek eller kornband er usikkert. Kornnek nevnes f\xc3\xb8rste gang i en skriftlig kilde i 1753, hvor Erik Pontoppidan beskriver skikken p\xc3\xa5 Vestlandet: \xc2\xabJule-Aften gaaer den Norske Bondes Hosspitalit\xc3\xa6t saavidt, at han end ogsaa byder Fuglene til Giest, settende et ut\xc3\xa6rsket Korn-Neeg uden for Lade-D\xc3\xb8ren paa en Stang, hvorved Spurrer og andre smaa Fugle holde seg ret lystige.\xc2\xbb Fordi prester p\xc3\xa5 1700-tallet skal ha ford\xc3\xb8mt skikken som hedensk, har noen gjettet p\xc3\xa5 at juleneket opprinnelig var et f\xc3\xb8rkristent vinteroffer. Andre forskere har tolket julenek som et beskyttelsesmiddel mot onde makter, som et offer til en vegetasjonsguddom, som et hjelpemiddel for \xc3\xa5 holde liv i en hedensk korn\xc3\xa5nd eller som en magisk bestikkelse for \xc3\xa5 hindre at fugler skulle \xc3\xb8delegge neste \xc3\xa5rs avling. Skikken kan ogs\xc3\xa5 ha hatt utspring i at b\xc3\xa5de mennesker, dyr og fugler skulle f\xc3\xa5 litt ekstra til jul eller rett og slett at en syntes det var fint \xc3\xa5 se p\xc3\xa5._NEWLINE_Julenek er et vanlig motiv p\xc3\xa5 tradisjonelle julekort.'